- Det er op til os at give ham en god bil og sørge for, at han kan udvikle sig videre, siger Eric Boullier til Ekstra Bladet - uden at ville tale planer for 2015

SÃO PAULO (Ekstra Bladet): Allerede før Kevin Magnussen begyndte sin Formel 1-karriere hos McLaren, var Roskilde-knægten fast i troen på, at han en dag bliver verdensmester.

Ambitionen har ikke rokket sig en millimeter trods en rookie-sæson, som også har budt på skuffelser og hårdt tjente lærepenge.

– Tror McLaren stadig, at Kevin en dag kan blive verdensmester?

– Ja, selvfølgelig, ellers ville han ikke være hos os. Det er op til os at give ham en god bil og sørge for, at han kan udvikle sig videre. Er den ikke hurtig nok, vinder han ikke. Men hvis man skal konkludere efter det første år, er det meget positivt, siger teamchef Eric Boullier til Ekstra Bladet.

I den interne team-kamp mod Jenson Button har den erfarne kører været noget mere stabil, når det gælder om sikre point i løbene.

Derfor tøver McLaren

Tilhængere af den 34-årige brite peger på dette faktum som argument for at beholde erfaring frem for talent i den kommende sæson.

– Hvis du vil være verdensmester en dag, så skal du have flere point end alle andre i paddocken. Hvis du kan huske, da vi talte om det sidste gang, sagde jeg, at et af nøgleområderne for Kevin er, at han skal kunne kontrollere sin søndag: den første omgang, sine dæk om søndagen og sine søndagsresultater. Og jeg synes, at han har styr på det nu, konstaterer McLaren-teamchefen.

Se også: McLaren-chefen gør status: Her er dommen over Kevins sæson

Kevin Magnussen starter søndagens grandprix i Brasilien fra 7. position efter en kvalifikation, hvor Button slog sin danske holdkammerat. Briten starter som nummer fem, mens Rosberg er i pole. Se tv-klip fra kvalifikationen her:

